Agrinus divina dispensante clementia humilis Episcopus, omnibus Ecclesiæ Dei fidelibus utriusque sexus et ordinis, usquam locorum degentibus. Ad multorum constat pervenisse notitiam, qualiter Geylo piæ recordationis Episcopus, prædecessor meus, sanctum Prudentium de Aquitania transferens, in nostrum Episcopium Lingonense detulit, et in Besua Monasterio ad laudem, et gloriam nominis Dei sollempniter collocavit. Ubi ob amorem Dei, et reverentiam ejusdem S. Prudentii, quasdam res Ecclesiæ suæ, videlicet Pontiliacum cum adjacentiis suis, et Ecclesiam in honore sancti Yppolyti consecratam, eidem Monasterio contulit, quatinus Monachis et Dei servis ibidem Domino famulantibus, futuris temporibus proficiant in aucmentum. Quo quidem de hac vita sublato, sicut reliquæ res Ecclesiæ nostræ inrationabiliter ad votum diripientium distractæ sunt, ita quoque et Pontiliacus a loco ubi fuerat a præfato Præsule collatus, est a Waltario, sicut certissimum est, sacrilege invasus et indebite alienatus. Unde Gaulcaudus Abbas præfati Besuæ Monasterii, cum confratribus suis Monachis, nostram humilitatem adiens, præjudicium injuste loco illatum lacrymosis questibus innotuit, et ut nostra munificentia sublata indebite redderentur, pro amore Dei, et reverentia Petri et Pauli Apostolorum Principum, sanctique Prudentii humiliter deprecatus est. Nos igitur deprecationem illius paterne suscipientes, eamque cum fidelibus Ecclesiæ nostræ Clericis, ac Laicis pertractantes, et justam rationabilemque, et rectam perspicientes, consilio, et consensu tocius Ecclesiæ nostræ, sicut præfatæ res ab antecessore nostro sæpe dicto loco concessæ sunt, et nos quoque præsentialiter concedimus, et hac nostra auctoritate regnante Domino nostro, in perpetuum consecramus. § Ut autem præsens nostra restitutio futuris temporibus vigorem inviolabilem optineat, et de cætero indebitam, injustamque nesciat pati jacturam, manu propria roboravimus, fideliumque nostrorum subscriptionibus confirmare jussimus: successoribus nostris per sanctam et inextricabilem Trinitatem humiliter, obnixeque suggerentes, ut quæ a nobis pie statuta sunt, ab illis inviolabiliter conserventur. Agrinus sanctæ Lingonensis Ecclesiæ humilis Episcopus in Christi nomine roboravi, et signavi. Otbertus Præpositus, et Archidiaconus signavi. Bernardus Archiclaverius sign. Madalgaudus Diacon. sign. Isaac Archidiac. sign. Emmarricus Archidiac. sign. Ewardus Diaconus signavi. Helgaudus Presbyter signavi. Ursinus Presbiter, Arnaldus Archidiac. sign. Fulculfus Diacon. sign. Albericus Diacon. sign. Aclevertus Subdiac. sign. Wlleus Subdiac. sign. Siquinus Subdiac. sign. Josselmus Acolytus signavi. Giflerius Acolytus signavi. Ego Brantio indignus Presbyter hanc restitutionem scripsi, et dictavi, II Id. Aprilis, Indict. VIII, anno II. Regnante Oddone Rege.